Document ID: 32011D0808

SKLEP SVETA
z dne 5. decembra 2011
o spremembah in podaljšanju veljavnosti Sklepa 2010/371/EU o zaključku posvetovanj z Republiko Madagaskar na podlagi člena 96 Sporazuma o partnerstvu AKP-ES
(2011/808/EU)
SVET EVROPSKE UNIJE JE -
ob upoštevanju Pogodbe o delovanju Evropske unije,
ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000 (1), kot je bil spremenjen v Ouagadougouju, Burkina Faso, dne 22. junija 2010 (2), (v nadaljnjem besedilu: "Sporazum o partnerstvu AKP-ES"), zlasti člena 96 Sporazuma,
ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki jih je treba sprejeti, in postopkih, ki jih je treba upoštevati, pri izvajanju Partnerskega sporazuma med državami AKP in EU (3), zlasti člena 3 Notranjega sporazuma,
ob upoštevanju predloga Evropske komisije,
v soglasju z visoko predstavnico Unije za zunanje zadeve in varnostno politiko,
ob upoštevanju naslednjega:
(1)
Sklep 2010/371/EU z dne 7. junija 2010 (4) je bil sprejet z namenom, da se izvedejo ustrezni ukrepi kot odziv na kršitve bistvenih elementov člena 9 Sporazuma o partnerstvu AKP-EU.
(2)
Izvajanje ustreznih ukrepov se je nadaljevalo, saj strani na Madagaskarju tudi po preteku dvanajstih mesecev niso sprejele nikakršnega konkretnega načrta za sporazumno tranzicijo, niti ga niso potrdile ne Južnoafriška razvojna skupnost, niti Afriška unija niti mednarodna skupnost in je zato bila podaljšana veljavnost Sklepa 2010/371/EU do 6. decembra 2011, na podlagi Sklepa 2011/324/EU z dne 30. maja 2011 (5).
(3)
Z močnimi prizadevanji vseh madagaskarskih političnih strank je bil ob mediaciji Južnoafriške razvojne skupnosti pripravljen "načrt" za izhod iz krize na Madagaskarju, ki ga je 16. septembra 2011 podpisala velika večina tamkajšnjih političnih akterjev. Ta načrt vsebuje zaveze, o katerih so se dogovorili podpisniki, da bi uspešno izpeljali nepristransko, vključujočo in sporazumno tranzicijo, s ciljem verodostojnih, svobodnih in preglednih volitev in s tem ponovne vzpostavitve ustavnega reda na Madagaskarju. Njegovo uresničevanje se je že začelo s sporazumnim imenovanjem predsednika prehodne vlade dne 28. oktobra 2011.
(4)
Zato bi bilo treba ustrezne ukrepe spremeniti, da bo Evrpska unija lahko podprla tranzicijo pod pogojem, da na Madagaskarju izpolnijo zaveze o ključnih vidikih "načrta" tranzicije, oziroma tudi zaveze, ki bi morebiti sporazumno izšle iz političnega dialoga med vlado Madagaskarja in Evropsko unijo.
(5)
Sklep 2010/371/EU preneha veljati 6. decembra 2011. Ukrepi, kakor so spremenjeni s tem sklepom, bi se morali ob upoštevanju njihovega rednega pregledovanja, uporabljati v obdobju dvanajstih mesecev -
SPREJEL NASLEDNJI SKLEP:
Člen 1
Sklep 2010/371/EU se spremeni, kot sledi:
1)
drugi stavek člena 3 se nadomesti z naslednjim:
"Velja do 6. decembra 2012 in v tem obdobju se ga redno pregleduje.";
2)
ukrepi, navedeni v pismu iz Priloge, se nadomestijo z ustreznimi ukrepi iz Priloge k temu sklepu.
Člen 2
Ta sklep začne veljati na dan sprejetja.
V Bruslju, 5. decembra 2011

Labels: 19
5
10
18
15